《借韵咏城南书舍呈倚云楼公》
元代·袁士元

晓倚吟窗曙色开，江头野趣亦佳哉。平芜宿鸟冲烟起，远浦春帆带雨来。

閒种石田供鹤料，旋开园沼买鱼栽。读书自古城南好，择地多惭吏部才。

作者简介：庆元路鄞县人，字彦章，号菊村学者。幼嗜学，性至孝。以荐授鄞学教谕，调西湖书院山长，改鄮山，迁平江路学教授。后擢翰林国史院检阅官，不就。有《书林外集》。